Mate Babić
<s>Mate Babić (Runovići kraj Imotskoga, 14. kolovoza 1939. – Valbandon kraj Pule, 5. kolovoza 2017.), jugoslavenski i hrvatski ekonomist.</s>

<s>Životopis</s>

<s>Obrazovanje
Osnovnu školu pohađao u Runoviću, a gimnaziju u Imotskome.</s><s>Ekonomski fakultet u Zagrebu diplomirao 1965. godine.</s><s>Postdiplomski studij na istom fakultetu završio je 1971. godine.</s><s>Na Ekonomskom fakultetu Zagreb doktorirao obranivši disertaciju "Analiza i programiranje cijena u procesu privrednog razvoja" u veljači 1973. godine.</s>

<s>Akademska karijera
Nakon završetka Ekonomskog fakulteta zaposlio se na Ekonomskom institutu Zagreb u srpnju 1965. godine u Odjelu za Pomorsku privredu i transport.</s><s>Tu je objavio prvu knjigu "Pomorske politike u svijetu" za koju je dobio prvu nagradu za znanstveni rad 1969. godine.</s><s>To je njegov prvi rad koji je recenziran u inozemstvu.</s><s>Opširnu recenziju te knjige objavio je Dr. Janusz Majczyno u časopisu "Tehnika i Gospodarka Morska" br. 8-9, 1971. u Varšavi na poljskom jeziku.</s><s>Knjiga "Pomorske politike u svijetu" služila je kao udžbenik na postdiplomskim studijima iz Pomorske privrede koje su organizirali Sveučilište u Splitu i Sveučilište u Rijeci.</s>

<s>Akademsku godinu 1973/74. proveo je na sveučilištu Harvard.</s><s>Tu je izradio prvi ekonometrijski model jugoslavenske privrede, koji je objavljen 1974. godine.</s><s>Recenziju tog rada objavio je H.T. Shapiro u članku "Macroecnometric Models of Soviet Union and Eastern European Economies: A Tabular Survey" Econometrica No.45, 1977. str. 1747-1766.</s>

<s>Godine 1975. prešao je na Fakultet za vanjsku trgovinu gdje je postao izvanredni profesor i utemeljitelj postdiplomskog studija iz međunarodne ekonomije.</s><s>Godine 1980. izabran je prvi put za redovnog profesora na Ekonomskom fakultetu u Zagrebu Rješenjem tadašnjeg Republičkog komiteta za znanost,tehnologiju i informatiku od 7. srpnja 1980. uveden je u registar znanstvenih radnika u zvanju znanstveni savjetnik pod brojem C R 2300.</s><s>Drugi put izabran je za redovitog profesora 27. siječnja 1986.</s><s>Za redovnog profesora u trajnom zvanju izabran je 1997.</s>

<s>U svibnju 1985. godine poslan je kao ekspert Ujedinjenih naroda u Libiju na šest mjeseci kao savjetnik za makroekonomsku politiku.</s><s>Od veljače 1988. do veljače 1989 bio je direktor projekta (Chief Technical Advisor) Ujedinjenih naroda za makroekonomsku politiku u Somaliji.</s>

<s>Nakon pobjede demokracije na slobodnim izborima u Hrvatskoj, od svibnja do studenoga 1990., bio je prvi potpredsjednik Vlade zadužen za ekonomiju.</s>

<s>Nagrade i objavljena djela
Radeći na Ekonomskom institutu i na Ekonomskom fakultetu objavio je veći broj znanstvenih radova.</s><s>Mnogi od tih radova objavljeni su i u inozemstvu (uglavnom na engleskom jeziku).</s><s>Sudjelovao je na većem broju međunarodnih konferencija s referatima koji su objavljeni u najpoznatijim svjetskim časopisima.</s><s>Objavio je dosad najveći broj udžbenika iz moderne ekonomije na hrvatskom jeziku, te dobio više nagrada za znanstveni rad.</s>

<s>Udžbenik "Makroekonomija" prvi put objavljen 1977. doživio je dosad 14 izdanja.</s><s>Udžbenik "Međunarodna ekonomija" doživio je šest izdanja.</s><s>Udžbenik "Mikroekonomska analiza" doživio je pet izdanja.</s><s>Osim ovih napisao je i udžbenike "Osnove input-output analize", "Uvod u teoriju vanjske trgovine", "Analitički aspekti društvenog računovodstva" i "Uvod u kvantitativne metode ekonomske analize".</s>

<s>Međunarodni doprinos
Zajedno s R.A. Mundellom uređuje "Zagreb Journal of Economics", koji su pokrenuli 1997. godine.</s><s>Predavao je na više postdiplomskih studija u zemlji i inozemstvu.</s><s>Kao gostujući profesor predavao je na više sveućilišta u inozemstvu.</s><s>Bio je član međunarodnih stručnih udruženja European Economic Association;International Finance Association i International Input-Output Association.</s>

<s>Privatni život</s>

<s>Aktivno je govorio engleski i francuski, a služio se i talijanskim i njemačkim jezikom.</s><s>Bio je otac dvoje djece.</s>

<s>Jugoslavenski ekonomisti
Hrvatski ekonomisti
Ministri u Vladi Republike Hrvatske
Authority control</s>

